Els Castellers de Vilafranca criden a assistir als assaigs i a les darreres actuacions de la temporada per poder descarregar els castells de gamma extra previstos - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
10 Setembre, 2019, 10:22
Els Castellers de Vilafranca criden a assistir als assaigs i a les darreres actuacions de la temporada per poder descarregar els castells de gamma extra previstos
Els Castellers de Vilafranca encaren la recta final de la temporada amb actuacions importants per endavant. Per aquest motiu, demanen la màxima implicació de la colla i dels aficionats. La primera cita serà aquest diumenge a Tarragona, per les festes de Santa Tecla.
El president, Joan Badell, explicava que “els objectius són ambiciosos, per això hem de fer el màxim que puguem. Per Sant Fèlix vam demostrar que els castells hi són, ara només cal descarregar-los”. Per això, es demanava la màxima assistència als assaigs que es faran dimecres al matí, d’11 a 13h, i divendres al vespre, que serà “un dels més importants de la temporada”. Per la Diada, després de l’assaig, dinaran a peu dret a Cal Figarot i, a les 15h, sortiran els autobusos cap a Barcelona. La colla n’ha reservat quatre per qui vulgui acompanyar-los. Actuaran al tram 16, entre la Gran Via i el carrer Calàbria, on a les 17.14h alçaran pilars i, posteriorment, alçaran algun castell més que no han concretat. Pel que fa a divendres, després de l’assaig hi haurà entrepans i begudes per als assistents.
Aquest diumenge a les 10h marxaran cap a Tarragona, on a les 11.30h, a l’Ajuntament, es farà el sorteig previ a l’actuació. Després de l’actuació, es dinarà al Camp de Mart. Com a castells destacats, la intenció és intentar descarregar el 3d10fm, el 3d9a, recuperat per la colla després de dos anys, la td9 i el pilar dependrà de com hagi anat la jornada.Segons va explicar Ignasi Pérez “Xaio”: “volem descarregar el que vam ensenyar per Sant Fèlix". Des de l’equip directiu fan una crida a la gent a omplir de camises verdes Tarragona. Segons recordava Badell: “el 3d10fm necessita molta gent i, si no som prous, no el podrem tirar i, sí o sí, s’ha de descarregar”. Per això, recordava que “els castells els tenim, ara depèn dels castellers que el fem o no”.
La colla fa un balanç molt satisfactori de l’actuació de Sant Fèlix: “recuperar el 3d9a i el pilar de vuit amb un tronc tot nou, i carregar el 3d10fm permet anar amb bones armes a Tarragona i Reus”, assegurava el president. Fer un quatre castells de gamma extra a l’agost té molt de mèrit i Sant Fèlix té una exigència i un nivell molt alts”. Des de la tècnica, “Xaio” apuntava que “estem contents del resultat, però tenim deures pendents. Això es bo, perquè sinó no tindriem incentius per acabar la temporada”.
De cara a Tots Sants, la colla podria plantejar-se intentar el 4d10 net, si les actuacions que queden fins aleshores són positives. Per això, es tornava a insistir en què “queda un mes i mig de sacrifici, de donar suport a la colla”.